b'\n_START_ARTICLE_\nAvtizem\n_START_SECTION_\nVzroki\n_START_PARAGRAPH_\nVzroke avtizma so najprej iskali v neustreznih razvojnih in dru\xc5\xbeinskih pogojih (Bruno Bettelheim - hladne matere). Leta 1964 pa je Bernard Rimland avtizem opisal kot biolo\xc5\xa1ko motnjo v knjigi Infantile Autism: The Syndrome and Its Implications for a Neural Theory of Behavior. Pomembna popotnica knjigi je bil predgovor, ki ga je napisal Leo Kanner. Naslednja prelomnica so bile raziskave dvoj\xc4\x8dkov iz konca sedemdesetih let, ki so sicer na zelo majhnih vzorcih dokazovale, da je avtizem gensko pogojen. Novej\xc5\xa1e raziskave pa nakazujejo, da na razvoj avtizma vpliva kombinacija genetskih, imunskih, presnovnih in okoljskih dejavnikov. To potrjuje tudi najve\xc4\x8dja \xc5\xa1tudija dvoj\xc4\x8dkov z avtizmom doslej, ki je bila objavljena leta 2011 Genetic Heritability and Shared Environmental Factors Among Twin Pairs With Autism, v kateri avtorji vpliv okoljskih faktorjev postavijo celo pred vplive genetike.'